b'\n_START_ARTICLE_\nKitajska kultura\n_START_PARAGRAPH_\nKitajska kultura spada med najve\xc4\x8dje in najstarej\xc5\xa1e v zgodovini \xc4\x8dlove\xc5\xa1tva. V arhitekturi, knji\xc5\xbeevnosti, slikarstvu, znanosti in tehnologiji je bila Anti\xc4\x8dna Kitajska po iznajdljivosti dale\xc4\x8d pred drugimi. V anti\xc4\x8dni Kitajski je civiliziran na\xc4\x8din \xc5\xbeivljenja spremljala tudi velika krutost. Obi\xc4\x8daj, po katerem so mladim deklicam zavezovali noge, da so dobile\xc2\xa0\xc2\xbbelegantno\xc2\xab\xc2\xa0obliko, je izumrl \xc5\xa1ele v na\xc5\xa1em stoletju. V 12. stol. pr. n. \xc5\xa1t., ko so bili Evropejci \xc5\xa1e dale\xc4\x8d od vsakr\xc5\xa1ne civilizacije, so kitajski umetniki \xc5\xbee izdelovali bronaste posode. Hkrati pa je veljal kult, da so v grobnice z umrlimi vladarji pokopavali tudi \xc5\xa1e \xc5\xbeive slu\xc5\xbeabnike. Pozneje so jih zamenjale lon\xc4\x8dene figure. Leta 1974 so arheologi odkrili pod umetnim gri\xc4\x8dem tiso\xc4\x8de lon\xc4\x8denih lokostrelcev, pe\xc5\xa1akov, voz in konjev v naravni velikosti. Telesa vojakov in konj so votla, da so la\xc5\xbeja, oro\xc5\xbeje pa je bilo pravo. Nekatera rezila so bila \xc5\xa1e vedno zelo ostra.\n_START_SECTION_\nReligija\n_START_PARAGRAPH_\nKonfucianizem, ki \xc5\xa1e danes vpliva na kitajsko mi\xc5\xa1ljenje, poudarja pomen reda in hierarhije pa tudi spo\xc5\xa1tovanja dostojanstva in \xc4\x8dasti drugih. Filozofija, znana kot taoizem, je prav tako imela mo\xc4\x8dan vpliv. Bistvo te filozofije je \xc5\xbeivljenje v skladu z naravo. Taoizem je nastal iz besede\xc2\xa0\xc2\xbbtao\xc2\xab. Tao so imeli za obliko medsebojnega vplivanja dveh sil \xe2\x80\x93\xc2\xa0\xc2\xbbjin\xc2\xab\xc2\xa0(\xc5\xbeenska) in\xc2\xa0\xc2\xbbjang\xc2\xab\xc2\xa0(mo\xc5\xa1ki) \xe2\x80\x93 ki zdru\xc5\xbeeni u\xc4\x8dinkujeta na vse v vesolju. To sou\xc4\x8dinkovanje nasprotij je mo\xc4\x8dno vplivalo na kitajsko kulturo, in vsak od teh sistemov je vplival na drug vidik \xc5\xbeivljenja. Budizem se je raz\xc5\xa1iril v Kitajsko pribli\xc5\xbeno v 1. stol. in vnesel nove moralne vrednote ter ideje o ponovnem rojstvu in \xc5\xbeivljenju po smrti.\n_START_SECTION_\nUmetnost\n_START_PARAGRAPH_\nZa\xc4\x8detki kitajske umetnosti segajo ve\xc4\x8d kot 7000 let v preteklost. Veliko ob\xc4\x8dudovanje zbujajo predvsem kitajski porcelan, rezbarije iz slonove kosti in \xc5\xbeada, izdelki iz lo\xc5\xa1\xc4\x8da in pohi\xc5\xa1tvo. Kitajska kaligrafija sodi skupaj s slikarstvom, glasbo in poezijo med kitajske \xc5\xbelahtne umetnosti. Tudi glasba je stara in visoko razvita oblika kitajske umetnosti._NEWLINE_Veliko iznajdb in odkritij dolguje svet Kitajcem tudi v tehnologiji. Odkrili so na primer smodnik in magnetni kompas in leseni kli\xc5\xa1e za tisk. Sviloprejke so za\xc4\x8deli gojiti v 3. stol. pr. n. \xc5\xa1t. in kitajska svila je prihajala v Evropo skozi srednjo Azijo. Od 13. stol. so \xc5\xbee uporabljali mehanski stroj za predenje svile. Les na podstavku iz kamna je temelj kitajske arhitekture, z opeko pokrite strehe z elegantno ukrivljenimi robovi pa so najzna\xc4\x8dilnej\xc5\xa1a lastnost kitajskih zgradb.\xc2\xa0\xc2\xbbFeng shui\xc2\xab\xc2\xa0je presojal, ali pomenita izbrani kraj in razporeditev posameznih stavb sre\xc4\x8do ali nesre\xc4\x8do.'